**DIRECȚIA SOCIAL**

**Metodologia privind solicitările de**

**reducere a taxei de şcolarizare**

**Art. 1** Prezenta Metodologie stabileşte criteriile în baza cărora studenţii U.M.F. “Carol Davila” Bucureşti înmatriculaţi la forma de învăţământ cu taxă pot solicita reducerea cu 50% a taxei de şcolarizare.

**Art. 2** Metodologia are ca suport prevederile Ordinului nr. 3392 din data de 27.02.2017.

**Art. 3** Pot solicita, în baza documentelor justificative, reducerea cu 50% a taxei de şcolarizare, studenţii orfani de unul sau ambii părinţi, respectiv pentru care s-a dispus ca măsură de protecţie plasamentul (cu venituri sub 500 lei/lună/membru de familie), precum şi studentii care nu sunt orfani si au venituri sub 500 lei/lună/membru de familie;

**Art. 4** (1) Determinarea venitului lunar mediu net al familiei studentului se realizează, până la împlinirea vârstei de 26 de ani, luând în calcul veniturile părinţilor şi ale copiilor aflaţi în grija lor, respectiv al membrilor familiei aflate în grija studentului soţie, copii dacă este cazul, luând în calcul:

1. veniturile salariale şi asimilate acestora, potrivit prevederilor Legii nr. 227/2015 privind Codul fiscal, cu modificările şi completările ulterioare;
2. pensiile, inclusiv cele pentru invalizii de război, orfanii, văduvele/văduvii de război, sumele fixe pentru îngrijirea pensionarilor care au fost încadraţi în gradul I de invaliditate, precum şi pensiile, indiferent dacă sunt de la bugetul de stat sau fondurile de pensii facultative şi indiferent de tipul acestora, în conformitate cu Legea nr. 263/2010 privind sistemul unitar de pensii publice, cu modificările şi completările ulterioare;
3. venituri obţinute din activităţi agricole conform prevederilor Legii nr. 227/2015 privind Codul fiscal, cu modificările şi completările ulterioare;
4. alocaţiile de stat pentru copii, în conformitate cu Legea nr. 61/1993 privind alocaţia de stat pentru copii, republicată, cu modificările şi completările ulterioare;
5. alocaţii de plasament în conformitate cu Legea nr. 272/2004 privind protecţia şi promovarea drepturilor copilului, republicată, cu modificările şi completările ulterioare;
6. venituri obţinute din concedii medicale pentru sarcină sau lehuzie sau indemnizaţia pentru incapacitatea temporară de muncă, cu respectarea prevederilor legale în vigoare;
7. ajutoarele, indemnizaţiile şi alte forme de sprijin cu destinaţie specială, acordate din bugetul de stat, bugetul asigurărilor sociale de stat, bugetele fondurilor speciale, bugetele locale şi din alte fonduri publice, inclusiv cele din fonduri externe nerambursabile, precum şi cele de aceeaşi natură primite de la alte persoane, cu excepţia indemnizaţiilor pentru incapacitate temporară de muncă, inclusiv indemnizaţiile pentru: risc maternal, maternitate, creşterea copilului şi îngrijirea copilului bolnav;
8. veniturile realizate din valorificarea bunurilor mobile sub forma deşeurilor prin centrele de colectare, în vederea dezmembrării, care fac obiectul programelor naţionale finanţate din bugetul de stat sau din alte fonduri publice;
9. drepturile în bani şi în natură primite de militarii în termen, militarii cu termen redus, studenţii şi elevii unităţilor de învăţământ din sectorul de apărare naţională, ordine publică şi siguranţă naţională şi persoanele civile, precum şi cele ale gradaţilor şi soldaţilor concentraţi sau mobilizaţi;
10. orice venituri realizate din activităţile economice de către persoanele fizice autorizate, întreprinderile individuale şi întreprinderile familiale, în sensul Ordonanţei de urgenţă a Guvernului nr. 44/2008 privind desfăşurarea activităţilor economice de către persoanele fizice autorizate, întreprinderile individuale şi întreprinderile familiale, aprobată cu modificări şi completări prin Legea nr. 182/2016;
11. orice venituri realizate din meserii liberale şi din valorificarea drepturilor de proprietate intelectuală;
12. dividendele realizate în ultimele 12 luni calendaristice. Media lunară se realizează prin raportarea acestora la 12.

(2) Pentru studenţii cu vârsta între 26 şi 35 de ani, venitul lunar mediu net al acestuia se va calcula ţinând cont doar de veniturile personale ale acestuia şi al persoanelor pe care le are în grijă, precum copii, soţie etc., în conformitate cu prevederile legale în vigoare.

**Art. 5** Studenţii trebuie să prezinte, anexate solicitării de reducere a taxei de şcolarizare, următoarele documente justificative:

1. înscrisuri care să demonstreze veniturile studentului, respectiv ale familiei sale. În cazul în care niciunul dintre părinţi nu obţine venituri, aceştia depun o declaraţie pe propria răspundere în acest sens, însoţită de documentele care atestă acest lucru;
2. pentru situaţiile în care există suspiciuni rezonabile, comisia de evaluare a cererii pentru acordarea bursei sociale poate solicita studentului să prezinte raportul de anchetă socială, realizat cu respectarea prevederilor legale, din care să reiasă situaţia exactă a familiei acestuia. Ancheta socială este obligatorie în cazul în care părinţii studentului lucrează sau domiciliază în străinătate;
3. copii de pe certificatul/certificatele de deces ale părintelui/părinţilor, dacă este cazul;

**Art. 6** Termenul de depunere a dosarelor eligibile va fi stabilit la începutul fiecarui an universitar, după afişarea listelor buget/taxă.

**Art. 7** U.M.F. “Carol Davila” Bucureşti poate acorda, în limita fondurilor pentru burse, o bursă în cuantumul şi pentru plata taxei de şcolarizare, respectiv 50% din taxa de şcolarizare.

**Art. 8** Finanţarea acestor burse se va face din veniturile proprii.

**Art. 9** Cu excepţia studenţilor orfani de unul sau ambii părinți, ceilalți studenţi nu pot solicita decât o singură dată, pe întreaga durată a şcolarizării, reducerea taxei de şcolarizare.

**Art. 10** Nu sunt admise solicitări de reducere a taxei de şcolarizare din partea studenţilor care repetă anul.

**Art. 11** Solicitarea privind reducerea taxei de şcolarizare se face în baza unei cereri din partea studentului care să explice situaţia deosebită în care se află, însoţită de documentele justificative. Acestea se depun la Secretariatul Facultăţii la care studiază studentul, urmând a se preciza:

* cuantumul integral al taxei;
* dacă studentul a mai beneficiat de reducere şi cuantumul acesteia (procentul în care studentul a mai beneficiat de reducere) în alt an universitar;
* media aritmetică a anilor anteriori celui în care solicită reducerea;
* avizul Decanului.

După îndeplinirea acestor condiţii, dosarele vor fi înaintate Direcţiei Social, în vederea punerii în discuţie în Consiliului de Administraţie.

**Art. 12** Prezenta Metodologie a fost avizată în Consiliul de Administraţie din data de **25.10.2018** şi aprobată în Senatul din data de ................... .

**PRORECTOR**

**Prof. Univ. Dr. Viorel JINGA**

**DIRECTOR SOCIAL**

**Valentin NASTASESCU**